Martin Henriksen (DF), 2010-04-08:
Tak for det.
I Dansk Folkeparti er vi rigtig glade for det her lovforslag.
Vi syntes, det var rigtig positivt, at de andre partier i forligskredsen var enige med Dansk Folkeparti i, at det er vigtigt, at man forpligter de enkelte kommuner til at have en politik, en forebyggelsesplan for ungdomskriminalitet, så man er sikker på, at kommunerne er opmærksomme på, at de skal forebygge ungdomskriminalitet.
Der var jo en rundspørge for et års tid siden, der viste, at ikke så mange kommuner rent faktisk havde en plan for, hvordan de skulle undgå, at unge kommer ud i kriminalitet, og der bliver nu indført et krav om, at det skal de have, i hvert fald i en 3-årig periode.
Så tager man det op og kigger på, hvordan det er foregået, om man eventuelt kan give det frit, eller om kommunerne skal køre videre med det.
Det må vi tage på et senere tidspunkt, men det er i hvert fald godt, at det kommer nu.
Vi synes også, det er positivt, at der nu kommer en screening for unge på sikrede institutioner.
Det har været fremme før, at der er unge med forskellige former for psykiske problemer, som begår kriminalitet, og som kommer på en sikret afdeling, en sikret institution.
Vi synes, det er rigtig godt, at man nu undersøger, om der er noget, man kan gøre, og hvis den enkelte har psykiske problemer, skal vedkommende selvfølgelig have et psykiatrisk behandlingstilbud, for det kan jo i sig selv være med til at forebygge ungdomskriminalitet.
Jeg synes godt, man kunne argumentere for, at det bliver udbredt til også at gælde andre institutioner, men det er i hvert fald et skridt i den rigtige retning.
Det, at der nu gives mulighed for, at man i nogle situationer kan tilbageholde et ungt menneske på en åben institution i op til 2 uger, synes vi i Dansk Folkeparti er rigtig positivt.
Der har jo været sådan – det kommer med jævne mellemrum frem – at der er forskellige kommuner, som lejer et sommerhus eller et parcelhus og der har døgnbemanding af forskellige pædagoger over for et ungt menneske, som er meget uregerligt, og som måske er meget voldeligt.
Det koster mange penge, og det er heller ikke særlig hensigtsmæssigt, fordi det unge menneske formentlig efterfølgende vil skulle hen på eksempelvis en åben institution og der have en pædagogisk behandling.
Nu gives der mulighed for, at den unge kommer hen på det sted, hvor behandlingen foregår, og at det der bliver muligt at tilbageholde det unge menneske, sådan at der ikke er mulighed for, at vedkommende kan stikke af.
Muligheden for det bliver i hvert fald minimeret, og dermed kan man i realiteten gøre noget bedre for det unge menneske, noget bedre for samfundet og måske endda for lidt færre penge.
Så på sigt kan det faktisk også være økonomisk fornuftigt.
Der bliver så lukket op for, at man kan have delvis lukkede institutioner, hvor man i længere perioder kan låse døren, hvis et ungt menneske ønsker at stikke af.
Hvis et ungt menneske en fredag aften siger til personalet, at vedkommende vil i byen, som man kan på en åben institution i dag, får personalet mulighed for at sige til det unge menneske: Det er måske ikke så smart, for du er faktisk inde i et forløb, hvor vi forsøger at få dig væk fra det miljø, som du har været en del af, hvor vi forsøger at få dig væk måske fra nogle stofproblemer osv.
Der kan man ikke som institution i dag sige til det unge menneske: Vi stopper dig her, du skal selvfølgelig ikke rende ud og lave de ting, som i første omgang har været grunden til, at du er havnet, hvor du er havnet.
Det er rigtig fornuftigt, at der bliver lukket op for det.
Vi kunne godt ønske os, at der måske kom lidt videre rammer for det, men det her er ubetinget et skridt i den rigtige retning.
Det er bestemt en god begyndelse.
Der synes vi, det er rigtig positivt, at forligskredsen og selvfølgelig også regeringen var enig med Dansk Folkeparti i, at hvis en kommune skal søge om at få de her midler, er det vigtigt, at der kommer gadeplansmedarbejdere ud i de udsatte boligområder, for det nytter ikke noget, at vi bare bruger pengene til at bygge ungdomsklubber, når nogle af de unge mennesker, vi vil have fat på, en gang imellem brænder ungdomsklubberne ned.
Så vi skulle gerne have folk ud på gaden, folk, der kan tale med dem, som ikke er i ungdomsklubberne, og forhåbentlig få dem rettet op, så de kommer på ret kurs i deres liv.
Så jeg vil sige, at overordnet set er det et rigtig godt lovforslag, og de initiativer, som bliver taget ved siden af lovforslaget, er vi overordnet set godt tilfredse med i Dansk Folkeparti.
Så vi støtter det.
Så kan jeg jo samtidig kvittere for, at Enhedslisten vel for første gang siden 2001 nu rent faktisk anerkender, at der er blevet tilført flere ressourcer til kommunerne.
Det må siges at være en af de større landvindinger i dansk socialpolitik siden 2001.
Så kom vi da i det mindste så langt i dag, og det vil jeg gerne kvittere for.
Jeg vil gerne fremhæve, at når man kigger på antallet af fuldtidsbeskæftigede i ældreomsorgen, kan man se, at der i 2001 var ca. 94.000, og det tal er så er steget op igennem årene til 105.000 fuldtidsbeskæftigede i ældreomsorgen i 2008, hvor de seneste tal, som jeg har heroppe, er fra.
Dertil kommer en række privatansatte.
Så det illustrerer jo sådan set meget godt, at området altså har været prioriteret og fortsat vil være højt prioriteret fra Dansk Folkepartis side, og det vil det være, uanset om der er tale om nulvækst eller ej.
Og vi vil jo også gøre alt, hvad vi kan, for også at sikre den sociale balance, også hvis der skulle være tale om, at der kom nulvækst.
Men jeg synes ikke, der er nogen grund til at lægge skjul på, at vi altså er i en hård økonomisk situation, og derfor skal man selvfølgelig også tænke sig godt om, når man bruger penge ude i kommunerne.
Men derfor kan man jo godt bruge pengene på en smartere måde.